Puolikas Hämeensillasta on muutamaa kiveä vaille valmis – Sillan alle rakennetaan Tempon tunneli

Koskikeskuksen rannassa tai Tammerkosken ylittävällä väliaikaisella kävelysillalla liikkuva on saattanut hieraista silmiään, sillä sieltä käsin katsottuna remontissa oleva Hämeensilta näyttää jo likimain valmiilta. Kun Moro kävi tutustumassa tilanteeseen, seinästä puuttui enää kourallinen verhoilukiviä. Kysyimme rakennuttamispäällikkö Petri Kantolalta, missä vaiheessa rakennustyöt ovat. Selvisi, että ihan lähikuukausina Hämeensillalla ei vielä huristella koko sillan leveydeltä. Lähiviikkojen aikana valmistuu eteläpuoli, mutta pohjoispuolella ei ole aloitettu edes purkutöitä. – Puolikas sillasta on lähes valmis. Tämänhetkinen ajatus on, että viikolla 14 eli noin kuukauden päästä liikenne siirtyy sillan toiselle puoliskolle. Samalla käynnistyy pohjoisen sillan purku ja rakentaminen, Kantola kertoo. Sillan eteläinen puolisko on purettu ja valettu uusiksi samaan aikaan, kun liikenne on kaikessa rauhassa soljunut toista puoliskoa pitkin vaneriaitojen takana. Betonirunkoon kiinnitetyt verhoilukivet näyttävät sangen hyväkuntoisilta heleässä maaliskuun valossa. Kantola vakuuttaa, että kivet ovat peräisin aiemmasta, 90-vuotta sitten rakennetusta sillasta. Kiviä ei ole edes käsitelty mitenkään, vielä. – Jokainen kivi laitettiin samaan paikkaan, missä se oli ollutkin. Kun kaikki kivet on asennettu, niistä hiekkapuhalletaan lika ja ajan patina pois. Väri ehkä siinä yhteydessä hiukan vaalenee. Liikenne sujuu kuin nytkin Pohjoispuolen rakennustöiden aikana liikenne kulkee siltaa pitkin samalla lailla kuin nyt, mutta peilikuvana. Ajoneuvoliikenne kulkee keskellä kahta kaistaa pitkin ja jalankulkijoille tulee kulkutie kummallekin reunalle. Alun perin jalankulkijoille piti tulla vain yksi kulkutie Hämeensillan läpi. Kantola arvioi, että järjestely olisi saattanut johtaa siihen, että kulkijat poukkoilevat kadun yli hallitsemattomasti. – Kävelijöiden kannalta on parempi, että kumpaakin puolta on mahdollista kulkea. Alikulku on Tempon tunneli Rakennustöiden yhteydessä myös sillan länsirannalle rakennetaan alikulku. Tähän asti jalankulkijat ovat päässeet länsirantaa pitkin Tillikan terassin eteen, mutta siinä kohdassa matka on pysähtynyt kivimuuriin. Alikulku jatkuu sillan toisella puolella Värjärinkujalle asti. Kantolan mukaan reitti kulkee Tammerkosken kaiteen ja ravintola Ruby & Fellasin terassin välissä. Tällä hetkellä tunnelia on valmiina jo puolen sillan leveydeltä eli noin 14 metriä. Kantolan mukaan alikulun toivotaan tuovan sujuvuutta keskustassa liikkumiseen. – Onhan se mukavaa, kun koko matkan pääsee rantaa pitkin kävelemään. Tempon tunneliksi se on nyt ristitty. Vielä 2020 työmaana Hämeensilta valmistuu suunnitelman mukaan joulukuussa 2019. Sen jälkeen alkavat päällysrakenteen ja raitiotien rakennustyöt. – Vielä kesällä 2020 sillan kohdalla on ihan kunnon työmaa, Kantola sanoo. Liikennettä ei katkaista edes kiskotöiden aikana kokonaan. – Ei missään tapauksessa. Tämä kesä on liikenteen kannalta ongelmallinen, mutta ensi vuonna tilanne on jo parempi. Kun silta on käytössä koko leveydeltään, on helpompi tehdä tilapäisiä liikennejärjestelyjä. Sillan pitäisi olla kokonaan valmis vuoden 2020 eli ensi vuoden loppuun mennessä, kerrotaan Raitiotiealliassista. Sillan pohjoisen puoliskon rakennustyöt alkavat viikolla 14 eli huhtikuun ensimmäisellä viikolla. Liikenne siirtyy tuolloin sillan eteläiselle puoliskolle. Silta valmistuu joulukuussa 2019, jonka jälkeen alkavat raitiotien ja pintarakenteiden rakennustyöt. Myös Pirkkalaisveistosten on tarkoitus palata vuoden 2019 loppuun mennessä paikoilleen. Kokonaan rakennustöiden pitäisi olla ohi vuoden 2020 lopulla. Uuden sillan on laskettu kestävän seuraavat 100 vuotta.